Imtella' Marzu 25, 2021 Rapport: Maria Muscat Fi żmien sentejn u nofs kemm ilha miftuħa l-klinika li tgħin persuni transgender, resqu għall-għajnuna 200 persuna. Fost dawk kien hemm Miles Attard ta' sittax-il sena, fost l-iżgħar trans gender f'pajjiżna, li għadda minn proċess legali biex biddel ismu għal ġuvni bl-appoġġ tal-familja tiegħu. TVM tkellem mat-terapista tal-familja Colette Farrugia Bennett li tagħti appoġġ lil persuni trans gender u lill-familji tagħhom permezz tar-Rainbow Support Services fi ħdan l-MGM Malta, u anki permezz tal-Gender Well Being Clinic. Wara li għaddiet il-liġi dwar l-identità tal-ġeneru fl-2015, persuna li għandha 'l fuq minn sittax-il sena u tixtieq li taqleb il-ġeneru għax hija trans gender m'għandhiex għalfejn tmur il-Qorti, iżda la hemm il-kunsens tagħha, tmur għand nutar u jiskatta proċess ma' Identity Malta. "Jekk wieħed għandu sittax-il sena nagħmel xogħol mal-familji li nifhmu 'l xulxin u jaċċettaw is-sitwazzjoni, u dan jieħu ammont ta' ħin, mhux kulħadd l-istess, min ftit xhur u oħrajn jieħdu iktar ħin, nimxu mal-pass tiegħu," spjegat is-Sinjura Farrugia Bennett. Is-sinjura Farrugia Bennett qalet lil TVM li mindu fetħet il-Gender Wellbeing Clinic f'Novembru tal-2018, resqu 200 persuna trans gender għall-għajnuna, fejn l-iżgħar persuna kellu biss 14-il sena. Spjegat li meta persuna jkollu inqas minn sittax-il sena, biex ibiddel il-ġeneru fuq il-karta tal-identità jrid jgħaddi minn proċess fil-Qorti. Qalet ukoll li fil-Gender Wellbeing Clinic hemm tim multi dixxiplinarju li jassisti lil persuni trans gender fil-proċess kollu fosthom f'servizzi mediċini bla ħlas, iżda spjegat li f'Malta ma ssirx l-operazzjoni tal-ġenitali, għal dawk li jkunu jixtiequ li jagħmlu dan. "Min jieħu trattament għall-ormoni jrid jiġi assistit għal tul il-ħajja, jieħu mediċina għal tul ta' żmien u għal dak ir-raġuni jiġi sorveljat mill-aspett ta' saħħa biex jaraw kif qed jiġu affettwati, għax jekk ikun kumplikazzjonijiet iridu jiġu segwiti mill-ewwel." Is-sinjura Farrugia Bennett qalet li r-Rainbow Services fi ħdan l-għaqda MGRM Malta tgħin persuni trans gender u lill-familji tagħhom f'terapija li jkun hemm bżonn minħabba li mhijiex faċli, kemm għall-persuna li tħoss li hi trans gender u lanqas għall-familja li jadattaw għat-tibdil li jkun hemm bżonn li jsir.